b'\n_START_ARTICLE_\nOpstandelse\n_START_SECTION_\nJesu opstandelse\n_START_PARAGRAPH_\nDet mest kendte eksempel indenfor kristendommen er Jesu opstandelse, som fejres dels p\xc3\xa5skedag, dels ved gudstjenesten hver s\xc3\xb8ndag, idet kristne afholder s\xc3\xb8ndagsgudstjeneste til minde om den dag, Jesus genopstod. I kristendommen er der desuden en tro p\xc3\xa5, at alle mennesker skal opst\xc3\xa5 p\xc3\xa5 dommedag._NEWLINE_Ofte taler man om "k\xc3\xb8dets opstandelse" for at distancere sig fra dualistiske opfattelser af en rent \xc3\xa5ndelig, ikke-k\xc3\xb8delig opstandelse og fra opfattelser af opstandelsen som noget rent symbolsk og ikke-virkeligt.\n_START_SECTION_\nAugustin om opstandelse\n_START_PARAGRAPH_\nI sin bog De civitate Dei (= Om Guds stad) diskuterer Augustin opstandelsen n\xc3\xb8je. Han mener, Kristus blev l\xc3\xb8ftet op til himlen i det k\xc3\xb8d, hvori han opstod, og det samme vil derfor ske med alle mennesker p\xc3\xa5 dommedag. Det rejser en del sp\xc3\xb8rgsm\xc3\xa5l. I kapitel 12 diskuterer Augustin, at Kristus sagde: "Ikke et h\xc3\xa5r p\xc3\xa5 deres hoveder skal g\xc3\xa5 tabt" - s\xc3\xa5 hvor langt vil de opstandnes h\xc3\xa5r v\xc3\xa6re, hvis vi genopst\xc3\xa5r med alt det h\xc3\xa5r, vi har f\xc3\xa5et klippet af i l\xc3\xb8bet af livet? Vil den, der ved sin d\xc3\xb8d blev maltrakteret, genopst\xc3\xa5 hel og uskadet? I kapitel 13 diskuterer Augustin, om uf\xc3\xb8dte b\xc3\xb8rn nu ogs\xc3\xa5 vil genopst\xc3\xa5 \xe2\x80\x93 som fostre eller m\xc3\xa5ske som den skikkelse, de ville have haft som voksne? I kapitel 17 n\xc3\xa6vner han, at nogen betvivler, at kvinder vil genopst\xc3\xa5 som kvinder; men det mener han, de vil.'